Жупа (Мадярске кральовство)

**Жупа**,  *comitatus* «грофство»;  *vármegye* «замоцкый округ» — исторична административно-териториална единиця Мадярского кральовства в добѣ од 10. ст. до рока 1918.

## Етимология
Слово *жупа* встрѣчать ся у южных славян (серб.: община, родина, челядь; словин.: округ, фарность) и западных (чеш.: округ; в.-луж.: община).

Мадярске *vár-megye* — дословно замоцкый округ. *Vár* (замок) — иранского походжѣня (пор. авест. *vāra-*, сер.-перс. *war*, перс. بار *bār*; од мад. *vár* тыж *[[Унгвар]]*). *Megye* — з праслав. **medja* (пор. серб. *међа*, словин. *meja*), што означать границю. В сучасности (по Трианонѣ), коли замкы уж не суть центрами жуп, назва *vármegye* вымѣнена на *megye* (область).
 
## Кральовскы жупы (10. - 13. ст.)
**Кральовскы жупы** зачали ся формовати в 10. ст. при Стефанѣ І., котрый тото зряджѣня росширив на цѣлу державу, а далшый розвой системы жуп став ся в 13. ст. Една третина земель была во властництвѣ мѣстных родох (земанох), а двѣ третины в кральовском властництвѣ. Кральовскы землѣ дѣлили ся на землѣ кральовского двора  и призамковы землѣ, котры справовали ся жупанами (ispán), кральовыма фишкалами (даньовыма урядниками), чие сѣдлиско было в укрѣпленых замках, и на церковны землѣ. Уже сам краль Стефан І. зрядив понад 40 жуп. Замоцкы йобадионы (iobagio castri), военскоповинны слободны земледѣлцѣ на замоцкых землях, котрых было в тых часах около 400 в каждой жупѣ сповняли в часѣ потребы военску повинность, а военскым велительом быв капитан замка (maior exercitus). Жупаны мали военску и судову владу и зберали данѣ. Церковны маеткы дани не платили, а судово належали до юрисдикции кральовского двора. В зачатку найвекшы територии належали ку маетку кральовского двора, але справованя, газдовска и судова влада была в руках жупаната. Третина зобраных даней зоставала в жупанатѣ на его потребы, а двѣ третины оддавали ся кральови.

На границях кральовства жупы мали шпециалны функции и статус пограничных жуп (comitatus confinii; marchia).  Подля вельох историкох, ку такым належали и населены Русинами подкарпатскы жупы, споминаны в историчных жерелах под зборнов назвов *confinium Ruthenorum* або *marchia Ruthenorum*.

## Земнянскы жупы (13. ст. - 1848)
Окрем йобадионох и земанох иншыма социалныма категориями были:
* замоцкы слугове (servitus castri), подрядены замкови земледѣлцѣ, газдовавшы на замоцкых землях,
* слободны ролници (удворници), газдовавшы на кральовскых землях и платившы кральовску дань,
* магнаты, аристокрация, люде не мѣстного роду, чужинцѣ, котрым за даякы службы краль даровав великы поземкы,
* магнатскы слугове, подданы магнатам невольны земледѣлцѣ, газдовавшы на магнатскых поземках.

В 13. ст. ситуация ся зачала радикално мѣняти тым, же краль Андраш ІІ. роздавав слободны кральовскы землѣ магнатам и зачав колонизацию земель чужинцями, зокрема Нѣмцями, котры селили ся на властном правѣ и были выяты спод юрисдикции жупанох. Наконець колонисты (hospites), магнаты и земане розмогли ся и жадали од краля легислативного потверджѣня свого статуса. Золота Булла краля Андраша ІІ. (1222) ограничовала владу краля и окресльовала права магнатох, земанох, колонистох. Она была подписана под военным тиском, а ей завершуюча статья 31 говорила и на будуче, же
 
Кральовска администрация жуп одтеперь была вымѣнена автономнов самосправов жуп. Жупана (позднѣйше наджупана) и дале выменовав краль, але поджупана (alispán) и солгабировох (Iudex nobilium) одтеперь выбирало земнянство на жупном соймѣ. Фактично административну владу справовав поджупан, судову владу — 4 солгабировы, а кральовскый дозор — жупан. Попри административной и судовой функции, жупы поступно ставали ся и политичныма формациями. Жупы выбирали своих послох до державного ставовского сойма.

## Пореволучны жупы (1849 - 1918)
По року 1849, мимо поражкы револуции, жупы як административно-териториалны единицѣ захранили ся. Принципиална змѣна настала в том, же стали ся не ставовскым представительством, але цивилным, де были представлены вшиткы социалны категории. В роках пореволучной реакции 1849-1867 поверх жуп была зряджена штруктура дочасной централизованой администрации кральовство было подѣлене на диштрикты, котры справовали гувернеры, в зачатку войсковы, пак цивилны. 

По зряджѣню дуалистичной монархии (1867) реформованы жупы достали новый регламент, в котром фунговали з невеликыма змѣнами аж до роспаду Австро-Мадярщины. В реформѣ рокох 1870 и 1876 судова функция была выята з компетенции жуп в окрему судову ерархию, з юрисдикции жуп были выяты тыж самосправны городы. Так по реформѣ зостали лем четыри формы самосправных административных единиць: жупа (63), самосправный город (48), Будапешт яко главный город, Фиуме яко город и округ зо шпециалным статусом.

Жупный сойм одтеперь складовав ся на 50% з вирилиштох (од  *virilis* - мужный, статочный) — найвекшых платникох даней в жупѣ, а другу половку склали урядникы, котры  *ex officio* мали там мѣсто, напримѣр, главный нотарь и наджупан, а позосталы мѣста занимали выбераны обывателями жупы люде. 

## Жерела и одказы
* Györffy György: István király és műve (1977). 
* Perfeckij, Eugen: Podkarpatská Rus ve století XIII.-XIV. Edice Podkarpatská Rus, 10. svazek. Vyd. Společnost přátel Podkarpatské Rusi, Praha, 1995. 
* Vármegye. //Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 19, сс. 19-21.
* Комитат // Энциклопедический словарь Брокгауза и Ефрона : в 86 т. (82 т. и 4 доп.). — СПб., 1890—1907. Том XVa (1895): Коала — Конкордия, с. 835.

## Референции

Катеґорія:Жупы Мадярского кральовства